
Επιτιμοποίηση του Διακεκριμένου Καθηγητή Οικονομικών της Υγείας Johann-Matthias Graf von der Schulenburg

Το Τμήμα Πληροφορικής του Ιονίου Πανεπιστημίου έχει την τιμή να ανακοινώσει την Αναγόρευση σε Επίτιμο Διδάκτορα του διακεκριμένου Γερμανού Καθηγητή Οικονομικών Johann-Matthias Graf von der Schulenburg, τιμώντας τη διεθνή προσφορά του στα οικονομικά της υγείας, στα πληροφοριακά συστήματα υγείας, στη διαχείριση ρίσκου, και στην ασφαλιστική επιστήμη.
Ο Johann-Matthias Graf von der Schulenburg είναι ομότιμος καθηγητής Οικονομικών στο Πανεπιστήμιο του Αννόβερου (Leibniz Universität Hannover) όπου για περισσότερες από τρεις δεκαετίες διετέλεσε διευθυντής του Ινστιτούτου Ρίσκου και Ασφάλισης (Institute for Risk and Insurance) και Πρόεδρος του Κέντρου Έρευνας στα Οικονομικά της Υγείας Αννόβερου (Center for Health Economics Research Hannover). Κατά τη διάρκεια της ακαδημαϊκής του πορείας συνέβαλε ουσιαστικά στην ανάπτυξη των οικονομικών της υγείας ως αυτόνομου και διεθνώς αναγνωρισμένου επιστημονικού πεδίου.
Έχει δημοσιεύσει περισσότερα από 50 βιβλία και 250 άρθρα, ενώ έχει τιμηθεί, μεταξύ άλλων, με το Γερμανογαλλικό Επιστημονικό Βραβείο «Alexander von Humboldt». Η επιτιμοποίησή του αναδεικνύει τη σύνδεση των οικονομικών της υγείας με την επιστήμη της πληροφορικής και την ανάλυση δεδομένων.
Η απονομή του τιμητικού τίτλου αποτελεί αναγνώριση μιας μακράς και εξαιρετικά παραγωγικής ακαδημαϊκής πορείας. Παράλληλα, ενισχύει τον διεθνή προσανατολισμό, τη διεπιστημονική φυσιογνωμία και τις ακαδημαϊκές συνεργασίες του Τμήματος Πληροφορικής και του Ιονίου Πανεπιστημίου.

Η τελετή επιτιμοποίησης θα πραγματοποιηθεί την
Τρίτη 13 Οκτωβρίου 2026, Ώρα 19:00 (*), *Πέρας προσέλευσης 18:50
στην Ιόνιο Ακαδημία, στην Κέρκυρα.
Σύνδεσμος παρακολούθησης: https://new.diavlos.grnet.gr/el/event/9154

